Drie verdagtes wat in die voertuig was het te voet gevlug, en die bestuurder is aangekeer. Sakke kontant is in die voertuig gevind. Die ander drie verdagtes is aangekeer na ’n soektog van sowat drie ure deur landbouers en die Polisie.
Tydens die tweede voorval is drie verdagtes in hegtenis geneem na veediewe vir die derde keer die jaar op Manus Muller, ’n landbouer van Lindley, toegeslaan het. Muller het ongeveer 02h00 Saterdagoggend, 3 Desember 2016, ’n oproep van ’n Polisiebeampte ontvang met ’n wenk dat vee glo op sy plaas gesteel sou word. Veediewe het reeds die jaar tydens twee voorvalle 22 en 45 skape onderskeidelik by hom gesteel.
Muller het na sy skaapkampe gery, waar hy ’n verdagte voertuig gevind het. Hy het die bestuurder gevra om op die grond te lê na hy 16 geslagde skape in die voertuig gevind het. Terwyl hy die plaaswag ontbied het, het die verdagte Muller met ‘n groot klip op sy bors begin slaan. Muller het skote op die verdagte gevuur, waarna die verdagte gewond die veld in gevlug het.
Sowat 15 landbouers het op die toneel opgedaag, en dié verdagte sowel as die ander twee verdagtes aangekeer na ’n soektog op die plaas van stapel gestuur is.
Tydens die derde voorval is Meisie Pascalane, ’n huishulp op die plaas Paardekraal, Saterdagmiddag, 3 Desember 2016, met wapens deur drie verdagtes aangehou om toegang tot die plaashuis te kry. Sy was besig om te stryk in ’n buite gebou op die plaas toe die voorval plaasgevind het. Die eienaar van die plaas, dr. Ramon Oosthuizen, en sy gesin was nie tuis ten tyde van die voorval nie.
Die verdagtes het Pascalane met haar lewe gedreig sou sy nie die huis se sleutel vir hulle gee nie. Sy het aan hulle verduidelik waar om die sleutel te vind, waarna sy vasgebind is en ’n kledingstuk oor haar kop getrek is. Die verdagtes het met verskeie huislike items asook kontant op die vlug geslaan. Na Pascalane haarself kon loswikkel, het sy hulp ontbied.
Tommie Esterhuyse, voorsitter van Vrystaat Landbou (VL) se Wet en Orde Komitee, maan landbouers weer dat die tipe voorvalle oor die feestyd gaan toeneem en dat hulle, hulle families en werkers uiters paraat moet wees. Verdagte persone en/of voertuie moet by plaaswagstelsels en by die Polisie aangemeld word.
“Pas ook behoorlike toegangsbeheer op jou plaas toe, en moedig jou werkers aan om ook paraat te wees en verdagte omstandighede aan te meld. Kyk ook na die veiligheid van jou werkers, veral aangesien hulle ook deur aanvallers geteiken word.” Die lessenaar het onlangs wenke vir effektiewe toegangsbeheer met die media gedeel, en ons deel dit graag ook hier.